Subkutant Emfysem og Pneumomediastinum: Komplikation efter rekreationel inhalation af lattergas
Tidsskrift: akut ()

## 2021 Vol. 4 Case report

Andrew Sharaw Læge, Amager Hospital

Dorte Worm

Nøgleord Akutmedicin

Kontaktinformation e-mail: andrewsharew@hotmail.com

## Case report

## Subkutant Emfysem og Pneumomediastinum

- Komplikation efter rekreationel inhalation af lattergas

Sharaw et al.

Resume

Rekreationel brug af lattergas er øget i popularitet i Danmark i løbet af 2000-talet. Hypoksi er den hyppigste komplikation efter inhalation og der er i Danmark indberettet 4 dødsfald i forbindelse med inhalation af lattergas. Siden slutningen af 2019 er det observeret et øget forbrug af en ny lattergasbeholder, der indeholder 70 gange mere lattergas [4], end de traditionelle patroner.

I denne case beskrives en ung kvinde der henvises til akutmodtagelsen grundet brystsmerter, åndenød samt hævelse af bryst og hals. Røntgen og CT af thorax viste udtalt pneumomediastinum og subkutant emfysem. Patienten behandles konservativt med profylaktisk antibiotika.

emfysem langs hals og subklavikulært er markeret med pile.

## Hvad har vi lært? Hvad ved vi?

Brug  af  lattergas  (N2O)  er  øget  i  popularitet  i Danmark over de sidste år. Hypoksi er en potentiel livsfarlig  komplikation  til  inhalation  af  N2O.  En  ny type beholdere der indeholder 70 gange mere N2O end de traditionelle sølvpatroner er siden 2019 set i omløb.

Hvad tilføjer denne case report til vores viden? Subkutant  emfysem  og  pneumomediastinum  skal altid overvejes sammen med hypoxi hos patienter med åndenød og brystsmerter efter indtag af større mængder N2O.

Hvordan kan den bruges i danske akutmodtagelse?

Med den øgede popularitet af de nye lattergaspatroner  er  patienter  med  komplikationer efter inhalation af N2O en gruppe vi muligvis vil se i et  større  antal  på  vores  akutmodtagelser.  Den aktuelle  viden  er  kun  case-baseret  og  da  ingen national behandlingsvejledning endnu foreligger er det relevant at kende til og håndtere disse mulige komplikationer.

Figur 1: Røntgen af thorax hvor bilateralt subkutant emfysem langs hals og subklavikulært er markeret med pile.

## Introduktion

Rekreationel brug af lattergas (N2O) er i løbet af 2000talet øget i popularitet i Danmark. Patroner fyldte med N2O inhaleres direkte fra en sifon, eller via en ballon, for  at  give  en  kortvarig  rus  varende  få  minutter. Alvorlige komplikationer, som hypoksi, kan i sjældne tilfælde lede til dødsfald[1]. I denne case beskriver vi en ung kvinde der udvikler subkutant emfysem (SE) og pneumomediastinum (PM) efter rekreationel inhalation af N2O.

## Sygehistorie

En 19-årig rask kvinde henvendte sig til akutmodtagelsen grundet brystsmerter, åndenød samt hævelse af bryst og hals. Hun beskrev følelsen af 'bobler' under hævelsen ved berøring. Forudgående aften havde hun inhaleret lattergas fra en beholder der var større end de traditionelle små sølvpatroner. Hun beskrev selv at hun blev 'pustet op som en ballon'. Symptomerne debuterede 3-4 timer efter inhalationen.

I akutmodtagelsen var symptomerne aftaget. Krepitationer  kunne  tydeligt  palperes  under  venstre kraveben og auskulteres over hals, klavikel og thorax. Iltmætning var 100% uden ilt og respirationsfrekvensen  på  18.  EKG  viste  en  normal sinusrytme med  en  frekvens på 88 slag/minut. Biokemisk fandtes Troponin T (TnT) på 18 ng/L og leukocytter (LKC) på 11,6 mia/L.

Røntgen af thorax viste udtalt pneumomediastinum fra  øverste  mediastinum  til  perikardiet  og  bilateralt subkutant emfysem langs hals, klavikler og aksiller. CT-thorax bekræftede ovenstående fund samt diskret bilateral apikal pneumothorax. Der sås ingen oplagt perforation af trachea eller hovedbronchus.

Patienten blev indlagt til observation. Ved kontrolrøntgen næste dag sås aftagende subkutant emfysem apikalt men nytilkommet lateral subkutant emfysem. TnT og LKC var faldet til henholdsvis &lt;14 ng/L og 8,1 mia/L. Efter konference med vagthavende thoraxkirurg  blev  patienten  behandlet  konservativt med profylaktisk Moxifloxacin i 3 dage. Patienten blev udskrevet i habituel tilstand næste døgn.

## Diskussion

Spontant subkutant emfysem og pneumomediastinum er sjældne tilstande der hyppigst ses hos mænd og personer med lungesygdomme  som  astma  og  KOL  eller  efter traume.  Mekanismen  menes  være  alveolær  ruptur grundet øget intra-alveolært tryk, hvor luft spreder sig peribronchialt mod mediastinum, perikardium, pleura og videre subkutant i bryst og hals [2,3].

Vi beskriver en sjælden case med SE og PM efter dyb, forceret inhalation af N2O. Ved ruptur af alveolerne kan  N2O  sprede  sig  mod  mediastinum  hvor  små gasfylde kaviteter i kroppen indeholder en stor andel nitrogen.  Grundet  N2O's  relativt  høje  opløselighed kan  en  mindre  mængde  nitrogen  udveksles  med større mængder N2O, hvilket yderligere kan ekspandere kaviteterne og øge risiko for SE og PM [3].

Der  foreligger  ingen  national  behandlingsvejledning for N2O induceret SE og PM. Tilstanden er normalt benign  med  god  prognose  hvor  observation  og symptomlindring vil være tilstrækkelig. Ved svær SE og PM kan drænage eller kirurgisk thorakoskopi være indiceret for dekompression [2]. Anamnese og billeddiagnostik  kan  med  fordel  konfereres  med vagthavende thoraxkirurg indtil mere viden foreligger.

I 2016 modtog Giftlinjen 20 henvendelser involverende  lattergas.  Dette  tal  er  steget  til  62  i

&lt;https://www.ncbi.nlm.nih.gov/pmc/articles/

PMC4332083/&gt; [Accessed 4 March 2021].

McDermott, R., Tsang, K., Hamilton, N. and

Belton, M., 2015. Recreational nitrous oxide

inhalation as a rare cause of spontaneous

20194.  Der  er  i  Danmark  indberettet  4  dødsfald  i forbindelse  med  inhalation  af  lattergas  hvoraf  2  er tilskrevet iltmangel [1]. Siden slutningen af 2019 er der observeret et øget forbrug af en ny lattergasbeholder, der  indeholder  70  gange  mere  lattergas,  end  de traditionelle patroner [5]. I juni 2020 trådte nye regler i kraft for at reducere forbruget, men ulovligt salg af lattergas fortsætter på nettet [6]. Det er derfor muligt at  vi  ser  en  stigende  grad  af  henvendelser  med komplikationer efter brug af lattergas i fremtiden.

## Referencer

1. Sst.dk. 2020. FAQ Om Lattergas Som Rusmiddel. [online] Available at: &lt; https://www.sst.dk/da/udgivelser/2019/faqom-lattergas-som-rusmiddel&gt; [Accessed 25 May 2020].
2. Vasileios K. Kouritas, P., 2021. Pneumomediastinum. [online] PubMed Central (PMC). Available at: &lt;https://www.ncbi.nlm.nih.gov/pmc/articles/ PMC4332083/&gt; [Accessed 4 March 2021].
3. McDermott, R., Tsang, K., Hamilton, N. and Belton, M., 2015. Recreational nitrous oxide inhalation as a rare cause of spontaneous pneumomediastinum. BMJ Case Reports, [online] p.bcr2015209750. Available at: &lt;https://www.ncbi.nlm.nih.gov/pmc/articles/ PMC4577686&gt; [Accessed 25 May 2020]. DOI: 10.1136/bcr-2015-209750
4. Sjællandske Nyheder, 2020. Hjælpelinjer får flere opkald om skader ved lattergas. [online] Available at: &lt;https://sn.dk/Danmark/Hjaelpelinjer-faarflere-opkald-om-skader-vedlattergas/artikel/906087&gt; [Accessed 4 March 2021].
5. Nørgaard, M., Thulstrup, K. and Hansen, G., 2020. Ekstra Store Gaspatroner Flyder På Gaden: 'Nogen Tager Rigtig Meget Lattergas'. [online] Available at: &lt;https://www.dr.dk/nyheder/regionale/oestj ylland/ekstra-store-gaspatroner-flyder-paagaden-nogen-tager-rigtig-meget&gt; [Accessed 25 May 2020].
6. [Tv2 Lorry, 2021. Unge ramt af forfrysninger i mund og svælg: 'Ikke noget, vi har set før.' [online] Available at: &lt;https://www.tv2lorry.dk/lorryland/ungeramt-af-forfrysninger-i-mund-og-svaelgikke-noget-vi-har-set-foer&gt; [Accessed 13 June 2021]

Figur 2 - CT-Thorax. Fra venstre ses hhv. aksillært subkutant emfysem, pneumomediastinum samt pneumothorax markeret med pile